Institutul Limbii Române

Conferința „Styles de vie et mentalités bucarestois(es) à la Belle Epoque : entre les portes de l’Orient et le petit Paris”
2016-11-16
În data de 16 noiembrie 2016, Prof. Dr. Mariana Neț, cercetător principal la Institutul de Lingvistică „Iorgu Iordan – Al. Rosetti”, din cadrul Academiei Române, a susținut o conferință la Universitatea din Geneva, Lectoratul de Limba română.
Tema conferinței a fost „Styles de vie et mentalités bucarestois(es) à la Belle Epoque : entre les portes de l’Orient et le petit Paris” și s-a încadrat în programul cursului de Cultură și civilizație română, al cărui titular este Conf. Dr. Roxana Bârlea, lectorul de limba română. Predat în limba franceză pentru a atrage un public cât mai larg, cursul are ca obiectiv consolidarea cunoștințelor de istorie, literatură, tradiții, actualitate economică, socială și culturală a României. „Firul roșu” al cursului este evoluția mentalităților în spațiul românesc, cu raportări la contextul european.
Conferința a pus accent pe modernitatea și cosmopolitanismul Bucureștiului și pe clasa de mijloc a societății – viață publică, timp liber, mijloace de transport etc. –, ideea principală fiind aceea că identitatea orașului, bine conturată, era dată de cele două influențe, occidentală și orientală. Concluzia, excelent argumentată și prezentată de Prof. Mariana Neț, a fost că Bucureștiul, în perioada Belle Epoque, era o capitală europeană care concura din multe puncte de vedere orașe occidentale celebre.
Dinamica prezentării, care a captivat publicul, a fost dată și de imaginile cu care a fost documentată: cărți poștale și ghiduri ale Bucureștiului din acea perioadă, precum și secvențe filmate provenind din diverse arhive (de exemplu, S.M. la reine en calèche et S.M. le roi à cheval revenant au palais escortés par l’Etat-Majeur royal, Realizator : Paul Menu).
Evenimentul online :
https://www.unige.ch/lettres/roman/roumain/archive/conference-de-madame-mariana-ne-chercheuse-principale-a-lacademie-roumaine/
Conf. univ. dr. Roxana Bârlea
Lector de limba română la Universitatea din Geneva, Elveția

Atelier de traduceri din proza românească recentă - Germania, Berlin
2016-11-14
Din 14 noiembrie 2016 Institutul Limbii Române, prin Lectoratul de Limbă, cultură şi civilizaţie românească de la Universitatea Humboldt din Berlin, organizează în colaborare cu ICR Berlin un atelier de traduceri din proza românească recentă, coordonat de dr. Anke Pfeifer şi dr. Valeriu Stancu (lector din partea Institutului Limbii Române la Universitatea Humboldt). Printre participanţi se numără studenţi şi absolvenţi ai cursurilor de Limbă, cultură şi civilizaţie românească de la Universitatea Humboldt, alături de traducători cu experienţă care îşi desfăşoară activitatea în Berlin şi în alte oraşe germane. Întâlnirile atelierului au loc la sediul ICR Berlin, după următorul program:
14 noiembrie 2016, orele 16.00-21.00
8 decembrie 2016, orele 16.00-21.00
19 decembrie 2016, orele 16.00-21.00
10 ianuarie 2017, orele 16.00- 21.00
26 ianuarie 2017, orele 16.00-21.00.
Sunt traduse fragmente din cărţi de proză publicate în ultimii ani de autoare şi autori care se bucură deja de succes în ţară şi, în unele cazuri, peste hotare: Lucian Dan Teodorovici, Ioana Pârvulescu, Petru Cimpoeşu, Adela Greceanu, Dan Lungu, Nora Iuga, Ovidiu Nimigean, Gabriela Adameşteanu, Răzvan Rădulescu, Adina Rosetti, Marta Petreu ş.a.
Internet: http://icr.ro/berlin/ateliere-de-traducere-la-icr-berlin

Dr. Valeriu Stancu
Lector ILR la Universitatea Humboldt din Berlin

Curs-conferință cu tema Représentations-type dans le mental collectif des Roumains : histoire, mentalités et miroirs de la société actuelle
2016-11-10
Conf. Dr. Roxana Bârlea, lector de limba română la Universitatea din Geneva, Confederația Elvețiană, a susținut în data de 10 noiembrie 2016, la Universitatea Liberă din Bruxelles, în cadrul Lectoratului de română coordonat de Conf. Dr. Alice Toma, un curs-conferință intitulat Représentations-type dans le mental collectif des Roumains : histoire, mentalités et miroirs de la société actuelle, deschide aici

Toamnă bogată la Szeged
2016-10-30
În agenda lunii octombrie a Catedrei şi Lectoratului de Limba română din Szeged, Ungaria, au existat câteva evenimente importante, de bun augur pentru anul universitar în curs.
Astfel, în 14 octombrie, la sediul Consulatului General al României la Szeged, membrii instituţiilor reprezentative pentru românii din Ungaria au avut o primă întâlnire de lucru cu noul ambasador al României la Budapesta, Excelenţa-Sa, domnul Marius Lazurcă. Lectorii români, Maria Gavra şi Elena-Tia Sandu au prezentat specificul lectoratului şi acele aspecte în care mizează pe sprijin şi colaborare cu reprezentanţii diplomaţiei, cu scopul îmbunătăţirii situaţiei educaţionale a minorităţii române din Ungaria, căreia îi este destinată Catedra de română în al cărei cadru funcţionează lectoratul.
În 15 octombrie, Departamentul de Ştiinţe Politice şi Ştiinţele Comunicării din cadrul Universităţii din Oradea, împreună cu Catedra de Limbă şi Literatură Română a Universităţii din Szeged au organizat Conferinţa internaţională Mass- media în post-comunism: moştenire, evoluţie, tendinţe, desfăşurată la Gyula în redacţia publicaţiei „Foaia românească”. Lucrările prezentate s-au focusat, diacronic şi sincronic, pe dificultăţile, evoluţia şi relaţionarea publicaţiilor din România şi Ungaria, condiţia jurnalistului minoritar, tendinţele şi perspectivele din mass-media actuală, lectorul Maria Gavra susţinând comunicarea „Realităţi româno-maghiare în publicistica lui Liviu Rebreanu”.
În 29 octombrie, Catedra de română a găzduit Conferinţa internaţională Populaţii istorice româneşti, Ungaria 2016, organizată în colaborare cu Universitatea de Vest Timişoara şi Autoguvernarea Românilor din Seghedin. Lectorii români au fost implicaţi în organizarea evenimentului, moderare şi participare la discuţiile finale, pe marginea reevaluării situaţiei minorităţii româneşti, la zece ani de la proiectul „Populaţii istorice româneşti astăzi”, realizat de un grup de cercetătoare din România.

Româna în culori
2016-10-20
Joi 20 octombrie, în cadrul Departamentului de studii româneşti de la Institutul de limbi romanice de la Universitatea din Strasbourg, Lectoratul de Limba română a organizat atelierul Româna în culori, în cadrul căruia doamna Adela DRĂGAN, lectorul român, a făcut o prezentare a personalităţii şi activităţii pictorului Nicolae GRIGORESCU.
Atelierul a fost destinat studenţilor debutanţi, dar au fost prezenţi şi studenţi de la celelalte grupe de nivel. Atelierul a permis popularizarea personalităţii şi activităţii marelui artist şi a constituit un pretext pentru învăţarea culorilor în limba română şi a unor expresii şi structuri conţinând culori. Studenţii au lucrat în grupe şi au primit cu interes subiectul şi activitatea. Un test de verificare a unor elemente din prezentare a fost propus studenţilor, care au demonstrat că au reţinut informaţiile privind creaţia pictorului român. Feed-back-ul spontan oferit de aceştia a confirmat interesul de a studia limba română şi de a cunoaşte universul cultural românesc.
Conf. univ. dr Adela Drăgan,
Lector de limba română la Universitatea din Strasbourg

Conf. univ. dr. Romanița Constantinescu, interviu în cadrul simpozionului de la Academia Română din Iași la Radio Iași
2016-10-07
http://www.ilr.ro/wp-content/uploads/2016/10/interviu-cu-doamna-dr-Romanita-Constantinescu-1.mp3

Amintire şi uitare în posttotalitarism. Memorie culturală – amintire estetică de la Universitatea Humboldt din Berlin, Germania
2016-10-07
În cadrul proiectului Amintire şi uitare în posttotalitarism. Memorie culturală – amintire estetică de la Universitatea Humboldt din Berlin, Germania, coordonat de Prof. dr. Michèle Mattusch, a avut loc conferinţa cu tema Două reprezentări ale trecutului – liberală şi conservatoare – în concurenţa liberă. Un inventar de teme şi polemici ale postcomunismului românesc, susţinută de prof. dr. Ion Bogdan Lefter (Universitatea din Bucureşti). Evenimentul, derulat în 7 octombrie 2016 la Institutul de Romanistică, a avut coorgonizator Lectoratul de Limba română din capitala germană.
De asemenea, la organizarea evenimentului au colaborat şi Institutul de Romanistică al Universităţii Humboldt, Ambasada României în Germania şi ICR „Titu Maiorescu” Berlin.
Alături de personalităţi berlineze ale ştiinţei şi culturii, oaspeţi de onoare la eveniment au fost Excelenţa Sa domnul Emil Hurezeanu, Ambasadorul României în Germania, şi fostul preşedinte al României, domnul Emil Constantinescu.
Conferinţa a fost susţinută în limba română, cu traducere în limba germană.
Detalii se pot găsi la adresa: http://icr.ro/berlin/doua-reprezentari-ale-trecutului-liberala-si-conservatoare-in-concurenta-libera-un-inventar-de-teme-si-polemici-ale-postcomunismului-romanesc
Conf. dr. Valeriu Stancu
Lector de limba română la Universitatea Humboldt din Berlin

A început anul universitar la Lectoratul de Limba română de la Universitatea de Studii Orientale din Napoli, Italia!
2016-10-06
Afis Napoli

Deschiderea oficială a anului universitar 2016-2017 la Facultatea de Traduceri şi Interpretări, Universitatea Autonomă din Barcelona
2016-09-30
În data de 30 septembrie, ziua Sfântului Ieronim şi Ziua Internaţională a Traducerii, Facultatea de Traduceri şi Interpretariat a Universităţii Autonome din Barcelona deschide oficial anul universitar 2016-2017 cu un eveniment dedicat traducerii dintre catalană şi română. Manifestarea este cu atât mai importantă cu cât cursurile dedicate traducerii sunt predate în cadrul Lectoratului de limba română deschis anul trecut de Facultatea de Filosofie şi Litere, împreună cu Facultatea de Traduceri şi Interpretariat, prin semnarea unui acord cu între Institutul Limbii Române şi Universitatea Autonomă din Barcelona.
Facultatea de Traduceri şi Interpretariat a invitat-o la evenimentul din 30 septembrie pe traducătoarea şi editoarea Jana Balacciu Matei, reprezentantă de marcă a traducerii din catalană în română, care a susţinut conferinţa „Un viatge entre meravelles i semblances”. Conferinţa a fost precedată de prezentarea „Des dels marges” a traducătorului Xavier Montoliu Pauli (Institució de les Lletres Catalanes).
Actul a fost prezidat de Rectorul Universităţii Autonome din Barcelona, Margarita Arboix. Au luat cuvântul Albert Branchadell, decanul Facultăţii de Traduceri şi Interpretări, şi Geanina Mihaela Boicu, Consul General al României la Barcelona. În cadrul evenimentului au avut loc o lectură de texte în catalană şi română şi, la final, un moment muzical.

Conferinţa Mystery and a Historical Miracle: the Romanian Language, 2000 Years of Latinity, susţinută de doamna Helga Bogdan Oprea, lector univ. dr. la Universitatea Bucureşti.
2016-09-23
Lectoratul de Limba română de la Universitatea Liberă din Bruxelles organizează, în data 23 septembrie 2016, conferinţa Mystery and a Historical Miracle: the Romanian Language, 2000 Years of Latinity, susţinută de doamna Helga Bogdan Oprea, lector univ. dr. la Universitatea Bucureşti.
Comunicarea se adresează unui public format din studenţi, profesori şi cercetători filologi interesaţi de cunoaşterea specificului limbii române în context romanic şi îşi propune să lămurească un aparent paradox: cum a fost posibil ca, în ciuda unor condiţii neprielnice, limba română să se menţină ca o insulă de latinitate în partea de răsărit a Europei şi să cunoască timp de aproape 2000 de ani, de-a lungul evoluţiei sale, o intensă acţiune de relatinizare şi de occidentalizare romanică.

Un nou proiect reuneşte trei lectorate de limba română
2016-09-14
Un nou proiect de cercetare şi învăţare activă reuneşte trei lectorate de limba română din cadrul Institutului Limbii Române din Bucureşti. Cele trei lectorate implicate sunt cele de la Universitatea din Geneva, prin conf. dr. Roxana Magdalena Bârlea, directoarea proiectului; de la Universitatea Liberă din Bruxelles, prin conf. dr. Alice Cristina Toma şi de la Universitatea din Lisabona, prin lect. dr. Roxana Stela Ciolăneanu.
Proiectul vizează activităţi de cercetare în domeniul predării limbilor şi culturilor străine şi crearea de cursuri online pentru învăţarea a şase limbi străine, printre care şi româna.
Originalitatea proiectului constă în întâlnirea dintre două domenii aparent fără legătură unul cu altul, limbile străine şi dansul social, şi în dezvoltarea unui sistem de învăţare global, care combină dialogul cultural, mişcarea, exprimarea artistică şi dezvoltarea personală.
Beneficiarii, adulţi pasionaţi de limbi străine şi de dans, vor putea urma cursuri online legate de aceste două pasiuni ale lor. Înscrierile la cursurile din cadrul proiectului sunt gratuite şi sunt deja deschise pe Platforma Oportunidance. De notat: conform graficului proiectului, cursurile sunt în curs de elaborare; însă mai mult de jumătate sunt deja finalizate şi disponibile.
Punctul forte al proiectului îl constituie cele trei „Evenimente de multiplicare”. Acestea sunt întâlniri internaţionale, organizate în 2017 la Lisabona, Bruxelles şi Bucureşti, care vor reuni cursanţii cei mai motivaţi înscrişi pe Platforma Oportunidance.
OPORTUNIDANCE Dance Your Way to Other Cultures www.oportunidance.eu

Final de mandat, Nicolae Adrian HENȚ
2016-08-24
Limba română în India
Universitatea din New Delhi, una dintre cele mai mari universități din lume. Facultatea de Arte, unde studiază mii de studenți, propune studenților studiul unor limbi precum hindi, urdu, rusă, chineză, japoneză, arabă. Departamentul de limbi germanice și romanice (GRS) are în oferta educațională studierea la nivel de licență, master, doctorat sau part-time, studierea limbilor franceză, italiană, germană, spaniolă, portugheză și….limba română. Pare cel puțin neverosimil să-ți imaginezi resorturile pentru care un student indian ar alege să studieze româna, în contextul în care cursul se desfășoară în regim part-time, fără credite aferente și fără garanția unui loc de muncă în domeniu, după obținerea certificatului de limbă. Cu toate acestea, evoluția lectoratului indian, coloratura specifică determinată de contextul soci0- lingvisitic și cultural, interesul în continuă creștere al studenților, reușitele pe plan local și internațional, confirmă, o dată în plus, locul bine definit pe care cursul de limbă, cultură și civilizație românească îl are în peisajul academic din Delhi.
Activitatea mea de lector a început în octombrie 2013, sinuos, cu mai multe întrebări decât certitudini, cu doar 3 studenți în grupa de avansați, fără o sală de curs (biroul meu a servit de multe ori drept sală de curs, laborator, loc de exersare pentru cursurile de dans, sală de proiecție video), materiale didactice insuficiente și vechi, dar, în același timp, cu multă speranță, muncă și dorința de a realiza, cumva, obiectivul pentru care am fost trimis acolo- să fiu eu, prin studenții mei și cu aportul esențial al Ambasadei României în India și al Institutului Limbii Române, un ambasador al culturii și al limbii române. În ce măsură am reușit, vor stabili alții, însă pot sintetiza, pe scurt, câteva dintre realizările noastre, prin efort conjugat, profesor, studenți , Ambasadă și ILR.
În cei trei ani de mandat, numărul studenților a crescut constant, de la 3 la 150, la toate cele trei paliere de studiu: începător, mediu și avansat. Anul universitar anterior a fost primul în care pentru cursul de limba română s-au organizat trieri pe baza mediilor, pentru că numărul studenților înscriși a fost triplu față de locurile bugetate. Mai mult decât atât, Decanatul a hotărât ca în anul universitar 2014-2015, cursul de limba română să funcționeze cu toate cele trei niveluri, în detrimentul cursului de portugheză, cu același regim part-time, care a avut mai puțini studenți interesați. Deși pe parcursul mandatului m-am confruntat constant cu provocări determinate de bariera lingvistică, eterogenitatea specifică a grupului de studenți, diferența culturală sau limitări impuse de lipsa bazei materiale, totuși rezultatele studenților mei au fost cu mult peste așteptări, iar respectul pentru profesor, dragostea pentru cultura tării a cărei limba o studiază, dar ,mai ales, efortul nețărmuit pentru a face cunoscută limba română, atât în mediul academic cât și in comunitățile din care provin, au conturat specificitatea lectoratului indian: un mediu în care vin cei cu suflet mare, care iubesc ceea ce fac și unde totul se face din pasiune, cu multă muncă și din dorința de a învăța limba română și a face cunoscut specificul culturii noastre.
Începând cu 2014, două generații de studenți au terminat nivelul avansat al cursurilor de limba română. Cu o parte dintre aceștia am participat consecutiv la două dintre edițiile “Colocviului Internațional de traduceri și interpretare Lucian Blaga”, organizat de universitatea din Sibiu. Efortul susținut și pasiunea pentru poezia lui Lucian Blaga au fost răsplătite cu trei premii II, două premii III, două premii speciale ale juriului pentru traducerea simultană în hindi și portugheză și 13 mențiuni. Dincolo de premii, cel mai important, poate, este faptul ca majoritatea au ajuns să poată susține o conversație în limba română, și credeți-mă, este cu adevărat un sentiment aparte să auzi vorbindu-se limba română în fiecare dimineață pe holurile unei prestigioase facultăți din celălalt capăt al lumii, sau să auzi un student indian recitând” Glossă” în fața a zeci de profesori si oameni de cultură din India.
În colaborare cu Asociația culturală indo-română, am realizat în fiecare an „Zilele Eminescu”, la care au participat activ, de fiecare dată, Excelența Sa, Radu Dobre, ambasadorul României în India, dar și rectorul și decanul Facultății, alături de studenți, membri ai comunității academice din Delhi, sau oameni simpli care au auzit de România, de cursul si activitățile noastre și au ținut sa fie lângă noi de fiecare dată, cu un gând bun și un buchet de flori. Cu timpul, aceștia au devenit un fel de grup de lobby pentru cursul de limbă română și, împreună cu studenții mei, au înființat două grupuri deschise pe facebook: „Limba română în India” și „Români și indieni împreună”. În primele zile ale lunii martie a fiecărui an, am organizat “Săptămâna românească”, unde s-au proiectat filme și documentare în limba română, s-au organizat recitaluri din poezia clasică sau modernă, audiții, dans tradițional sau competiții de oină, varianta neaoșă a cricketului, atât de iubit în India. In 2014 și 2015, am participat cu un stand la „Târgul internațional al universităților”, unde am reușit să prezentăm o expoziție de costume populare românești, oferindu-le vizitatorilor indieni ocazia de a proba iile românești. De asemenea, cu ocazia inaugurării primei ediții a târgului am prezentat în fața a peste trei zeci de mii de oameni adunați pe stadion dansul Ciuleandra, în interpretarea Mariei Tănase. Seara s-a încheiat magnific, cu o horă multiculturală în care au fost angrenați mulți dintre spectatori.
Ar mai fi de spus că lectoratul indian a fost subiectul unui reportaj și interviu realizate la fața locului de către postul de știri Digi 24, unor emisiuni la TVR internațional , Radio Cultural , Radio Târgu Mureș, sau, în plan local, la Times of India, un post de televiziune afiliat CNN. Dar vizibilitatea lectoratului indian a fost asigurată prin sine, în nici un caz prin coloratura exotică , ci prin faptul că în Delhi cultura și limba română au fost promovate cu ardoare, profesionalism si efort conjugat al celor care au realizat că a menține un lectorat în inima Asiei nu este un moft ci o necesitate. Lectoratul indian nu a fost și nu este unul de nișă, la fel cum, într-un context mai larg, cele 50 de lectorate din toate colțurile lumii nu sunt un apendice al Institutelor culturale, ci o parte esențială, o avangardă a promovării culturii si a limbii române în afara țării.
Nicolae Adrian HENȚ
Lector de limba română la Universitatea din New Delhi, India

Final de mandat, Mihai Constantinescu
2016-08-23
LECTORATUL DE LIMBA ROMÂNÂ DE LA UNIVERSITATEA „JOHANNES GUTENBERG” MAINZ
Lectoratul de Limba Română de la Universitatea „Johannes Gutenberg” din Mainz a fost înființat în 2013 și funcționează în cadrul Seminarului de Romanistică (Romanisches Seminar) de la Facultatea de Filosofie și Filologie. Acest lectorat este susţinut financiar exclusiv de către Institutul Limbii Române, și este al cincilea lectorat din Germania, adăugându-se celor existente la universităţile din Berlin, Heidelberg, Leipzig şi Regensburg.
Inaugurarea oficială a lectoratului a avut loc la data de 4 noiembrie 2013 și beneficiat de participarea a numeroși reprezentanți ai părților implicate în organizarea studiilor de românistică de la Universitatea „Johannes Gutenberg”: Ministerul Afacerilor Externe, Ambasada României de la Berlin, Institutul Limbii Române. Cu acea ocazie a fost reliefat caracterul special al unui astfel de lectorat: el reprezintă un pilon al dezvoltării relațiilor româno-germane, nu doar la nivel academic, ci și cultural, diplomatic, instituțional. De altfel, merită menționată existența unui Corp al lectorilor, similar cu cel diplomatic, lectorul de limba română fiind un real „ambasador al limbii române”. Sintagma invocată poate fi folosită fără falsă modestie, de vreme ce activitatea lectoratului implică numeroase ramificații în direcția reprezentării la numeroasele manifestări culturale și științifice din Mainz, organizate în colaborare sau sub egida Südosteuropa-Gesellschaft și Landeszentrale für Politische Bildung Rheinland-Pfalz din Mainz. La Universitatea „Johannes Gutenberg” din Mainz se organizează anual cea mai importantă activitate de promovare: Studientag „Rumänien”, care este în primul rând o sesiune științifică. De exemplu, în 2015 (la ediția a III-a), în prima parte au fost susținute comunicări despre imaginea evreului în literatura română, despre situația politico-socială a minorităților și despre emigrația sașilor, iar în doua parte, o prezentare a studenților germani cu privire la etniile, cultura și regiunile vizitate în România în 2015 (Rumänien – Region, Ethnie, Kultur). La final, participanții au avut parte și de o seară culinară cu specific tradițional românesc. Fără sprijinul financiar și instituțional acordat de Seminarul de Romanistică și Seminarul de Istorie, o astfel de manifestare nu ar fi fost posibilă, motiv pentru care merită felicitări și mulțumiri. Activitățile științifice sunt întregite de conferința anuală internațională a studiilor românești, în organizarea ILR: în 2015 aceasta a avut loc la Universitatea din Leipzig (Spații și medii în culturile romanice), iar în 2016 la Universitatea din Lisabona (Traducerile care ne călăuzesc).
Lectoratul de la Mainz este cel mai „tânăr” lectorat ILR din Germania: în anul universitar 2013-2014, lector de limba română a fost Ioana Maria Sarca. După 2014, postul de lector a fost preluat de Cătălin Constantinescu. La cursurile oferite de lectorat, s-au înregistrat un număr de 52 de înscrieri în anul universitar 2014-2015, în timp ce în anul următor, 2015-2016, au existat 50 de înscrieri. Oferta constă în patru cursuri semestriale:

Limba română I (curs de limbă pentru începători),
Limba română II (curs de limbă pentru avansați),
Introducere în cultura română (prelegeri),
Lecturi românești (curs practic de lecturi și traduceri).

Activitatea lectoratului de limba română s-a extins în 2016 și în învățământul preuniversitar: la solicitarea Aufsichts- und Dienstleistungsdirektion Rheinland-Pfalz a organizat examenul de atestare a cunoștințelor de limba română ca limbă străină pentru nivel liceal la Frauenlob-Gymnasium, Mainz.
Oferind în primul rând cursuri studenților care studiază la nivel de BA (Bachelor of Arts) limbile romanice și celor de la MA Romanistik Interkulturell (Master), lectoratul acceptă (cu statut de Gasthörer) studenți de la toate specializările și facultățile, în regim facultativ. În ultimii doi ani, la cursurile de limba română s-au înscris nu numai studenţi filologi (limbi străine și Lehramt), ci și studenți de la management, drept, ştiinţe politice, geografie, istorie, biologie, sport, psihologie, sociologie, chiar și meteorologie. În acest fel, lectoratul participă și el activ la ilustrarea motto-ului JGU: The Gutenberg Spirit: Moving Minds – Crossing Boundaries. De altfel, este evident că Universitatea „Johannes Gutenberg” din Mainz reprezintă un mediu stimulativ: predarea și pregătirea pedagogică sunt permanent evaluate de Zentrum für Qualitätssicherung und –entwicklung, iar activitatea de cercetare beneficiază de o bibliotecă modernă, baze de date, platformă electronică, centre de cercetare interdisciplinară și o mare varietate de activități specifice: sesiuni, simpozioane, lecturi publice, cursuri de specializare. Iar un lector de limba română nu poate decât să se bucure și să se simtă onorat că este parte a unui astfel de mediu, în care Lectoratul de Limba Română a constituit o prezență constantă.
Cătălin Mihai Constantinescu
Lector de limba română la Universitatea „Johannes Gutenberg” din Mainz, Republica Federală Germania

Lectoratul de Limba română din China, la TVR Internațional
2016-07-21
Emisiunea din 21 iulie, 2016, “Pe româneşte, din China!”, a postului național de televiziune TVR Internațional, surprinde câteva aspecte relevante privind activitatea Lectoratului de Limba română de la Universitatea de Studii Străine din Beijing. Emisiunea face parte dintr-un periplu jurnalistic mai amplu, realizat în marea capitală asiatică, urmărind să ofere o imagine de ansamblu privind acțiunile de promovare, sub diferite forme, a limbii, a literaturii și a culturii române, în sens larg, în China.
În cadrul unei mese rotunde desfășurate la Institutul Cultural Român din Beijing, având ca temă traducerile și modalitățile de promovare a literaturii române în spațiul cultural asiatic, invitații – profesori universitari de la Universitatea de Studii Străine, traducători, studenți de la secția de limba română, respectiv lectorul român -, au evidențiat realizările notabile în acest domeniu, personalitățile care și-au dedicat activitatea muncii de traducere, precum și rolul contextelor educaționale în realizarea acestor punți culturale între cele două țări.

Eveniment editorial
2016-07-12
La Universitatea din Turku, Finlanda a apărut un nou volum bazat pe comunicările susţinute la conferinţa de la Granada din 2014, organizată de Institutul Limbii Române şi Universitatea din Granada, Spania.
Volumul integral este disponibil, aici

Seara Eminescu
2016-07-07
A doua seară Eminescu, organizată la Universitatea din Regensburg în 7 iulie 2016, a venit ca o continuare firească a primei seri din 15 ianuarie 2016, a interesului studenţilor şi al altor cadre didactice. Seara a reunit profesori de la Institutul de Romanistică, iubitori de literatură şi, bineînţeles, studenţi ai lectoratului Rumaenicum.
Evenimentul s-a deschis cu prezentarea vieţii şi operei lui Eminescu în limba germană, după care au urmat mai multe momente de recitări. Fiecare poezie a fost introdusă printr-un scurt comentariu. Versurile au fost recitate de studenţi care s-au pregătit cu multă pasiune.
Universalitatea lui Eminescu a fost evidenţiată şi prin traducerea lui în mai multe limbi. Astfel, Somnoroase păsărele a fost recitată în germană, română, latină, spaniolă, portugheză, franceză, engleză, cehă şi rusă. Alte poezii au fost recitate în germană şi în română: Sara pe deal, Pe lângă plopii fără soţ şi Mai am un singur dor. Fiecare poezie a fost urmată de un moment muzical: interpretarea ei pe muzică. Dar cea mai întinsă parte din program a fost recitarea pe roluri a unor părţi din Luceafărul. Au fost impresionante seriozitatea şi emoţia studenţilor care au recitat.
Conferinţa d-nei conf. dr. Alexandra Crăciun de la Universitatea Bucureşti despre Eminescu, poetul inefabilului, a demonstrat universalitatea lui Eminescu şi intuiţia lui fantastică asupra viitoarelor direcţii ale gândirii europene din secolul al XX-lea.
Participanţii au avut revelaţia unui poet mare, ce i-a surprins prin frumuseţea şi muzicalitatea versurilor şi prin profunzimea gândirii sale.

Conferinţă la lectoratul de la Aix-en-Provence
2016-07-07
În cadrul clubului de lectură plurilingvă, lectoratul de la Aix-en-Provence a prilejuit studenţilor de la nivel masterat o întâlnire cu traducătorul Jean Poncet, datorită căruia Poemele luminii cunosc acum un veşmânt francez, aproape în aceeaşi cadenţă a adâncirii misterului în limba traducătorului, precum în cea a poetului.
Calitatea traducerilor prezentate participanţilor justifică pe deplin titlul conferinţei: Splendeur de la traduction: Jean Poncet et Lucian Blaga.
Lansările de carte din România şi din Franţa au făcut cunoscută cititorului de poezie ediţia bilingvă publicată în acest an la editurile Jacque André Editeur din Franţa şi Şcoala Ardeleană din România.
Atât conferinţa lui Jean Poncet, cât mai ales conversaţiile cu privire la posibilităţi viitoare de colaborare cu departamentul de română au bucurat participanţii. Nu întâlnim în fiecare zi un traducător care să zăbovească ani şi ani asupra unui text şi care, apoi, să îşi afirmă disponibilitatea de a participa la întâlniri cu studenţii de la departamentul de română pentru a-i iniţia în arta traducerii poeziei.
Conferinţa a sensibilizat înainte de toate prin firescul comunicării. Traducătorul, până nu de multă vreme profesor universitar la Grenoble, a dezvăluit studenţilor strategii greu de regăsit în bibliografii ale domeniului traductologiei. Jean Poncet a mărturisit că, atunci când traduce poezie, produce un act de creaţie similar celui al poetului, însă în limba traducătorului, fără artificii stilistice, dar cu respect desăvârşit pentru discursivitate, simbolistică, armonie. Poemul tradus trebuie să producă cititorului străin efectul resimţit în limba de origine, textul să aibă aceeaşi coerenţă în franceză, ca şi în română iar glosele să nu devină piedici în actul lecturii.
Etapa întrebărilor a orientat discuţiile spre lexicul poeziei lui Blaga, spre soluţiile pe care traducătorul le-a găsit acolo unde, în alte încercări de traducere, enumerate de Jean Poncet, textul poetului român a rămas inaccesibil publicului francez. Imersiunea totală în universul operei de tradus conduce la mirabile soluţii.
Ideea că integrala poeziei lui Lucian Blaga poate să se deschidă cititorului francez prin contribuţia lui Jean Poncet a lăsat participanţilor speranţa de a-l revedea la cursurile de traducere din programa departamentului de limba română.
Ştefan Gencărău
Lector de limba română la Universitatea Aix-Marseille, Republica Franceză

Sânzienele, Ziua Internaţională a Iei
2016-06-24
Pentru cultura românească, ziua de 24 iunie 2016 are o triplă semnificaţie: sărbătoarea precreştină a Sânzienelor, sărbătoarea creştină şi o sărbătoare adăugată în vremurile moderne, aceea de Ziua Internaţională a Iei. Aşadar, această zi nu putea trece neobservată la Institutul de Romanistică al Universităţii Regensburg, unde Lectoratul de Limba română a organizat un eveniment special.
Evenimentul a început cu o prezentare a Sânzienelor, plante de leac şi importante personaje ale panteonului mitologic românesc. Sărbătoarea Sânzienelor e o sărbătoare a belşugului şi a recoltei, reflectând natura lor duală – atât flori cât şi femei. Invocarea Sânzienelor prin descântecele consacrate dă speranţa căsătoriei.
A urmat o prezentare a costumelor populare din toate zonele etnografice ale ţării, cu proiecţie de imagini pe fond muzical. Şi pentru a ilustra horele de vară ce însoţeau această sărbătoare, participanţii s-au prins cu toţii într-o horă.
Studentele şi profesoarele de la Institutul de Romanistică au purtat costume populare şi ii din colecţia lectorului de limba română, doamna Patricia-Maria Serbac. Parada modei ce a urmat a scos în evidenţă frumuseţea costumului românesc tradiţional şi actualitatea iei, ce poate fi combinată cu piese vestimentare moderne, de la fuste de toate lungimile până la blugi şi pantaloni scurţi de vară.

Lectoratul de Limba română de la Universitatea de Studii Străine din Beijing
2016-06-15
La Lectoratul de Limba română de la Universitatea de Studii Străine din Beijing, datorită structurii specifice a anului universitar în China, cu vacanţă intersemestrială în preajma Anului Nou chinezesc, lunile ianuarie – februarie, ziua dedicată poetului Mihai Eminescu este 15 iunie, ziua trecerii sale în nefiinţă.
Anul acesta, la manifestare au participat ca invitaţi directorul Institutului Cultural din Beijing, domnul Constantin Lupeanu, foşti profesori ai catedrei de limba română din cadrul Universităţii şi invitaţi de la Radio China Internaţional şi de la Academia de Artă Dramatică din Beijing. Aceştia din urmă au recitat poezii eminesciene, traduse în limba chineză. Recitarea emoţionantă în limba română făcută de profesorul Luo Dongquan, jurnalist la Radio China Internaţional, a oferit dublarea în limba română.
În alocuţiunile lor, invitaţii au evidenţiat contribuţii importante la traducerea şi editarea poeziilor eminesciene în limba chineză şi au evocat experienţe personale trăite în urma contactului cu opera lui Mihai Eminescu, inclusiv prin studiile efectuate în România.
În încheierea activităţii, studenţii anului al II-lea de la secţia de limba română, coordonaţi de lectorul român, au prezentat un colaj pe versuri eminesciene, foarte apreciat de audienţă. Un foarte scurt fragment din acest montaj literar-muzical poate fi urmărit (aici)
https://www.youtube.com/watch?v=dNScdvVjTLc&feature=em-share_video_user

Despre istoria interbelică, altfel…
2016-06-14
La Editura „Aeternitas” a Universității din Alba Iulia a fost publicată recent lucrarea FASCINANTUL INTERBELIC: IDEI, OAMENI, CĂRȚI. Editori coordonatori: Emilia Ivancu, Tomasz Klimkowski și Georgeta Orian.
Volumul este rezultatul unui proiect desfășurat între Catedra de Românistică, a Universității „Adam Mickiewicz”, Poznan, Polonia și Departamentul de Filologie – (secția Limba și Literatura Română) a Universității „1 Decembrie 1918” din Alba Iulia.
Această carte reunește studii ale unor autori din România, Polonia, Franța, Finlanda, Republica Moldova și se dorește a fi o monografie asupra perioadei interbelice românești prezentată sub aspecte diverse: cultural, literar, lingvistic, politic, social.
Dr. Emilia Ivancu,
Universitatea „Adam Mickiewicz”, Poznan, Polonia

Prima etapă a concursului „Cunoaşte România!” la Madrid
2016-06-13
Duminică, 12 iunie 2016, Asociația Rumes Europa din Spania şi Departamentul Politici pentru Relația cu Românii de Pretutindeni în colaborare cu Institutul Limbii Române din Bucureşti, a organizat prima etapă a celei de-a IV-a ediții a Concursului Tematic de Limbă, cultură şi civilizație românească „Cunoaşte România !”.
Evenimentul desfăşurat la Centrul Cultural Sanchinarro din Madrid s-a adresat copiilor români sau de origine română, cu vârste cuprinse între 8 şi 13 ani, rezidenți în oraşul şi regiunea Madrid. La concurs au participat 11 echipe formate din câte patru concurenți, care au răspuns întrebări de cultură generală despre România. Formatul concursului a implicat participarea unui juriu alcătuit din personalități ale comunității româneşti din regiunea Madrid şi studenți români din universitățile madrilene. Premiile oferite de sponsorii acestui concurs:

Premiul I – 4 telefoane, Smartphones Allview P5 Life
Premiul II – 4 telefoane, Smartphone Samsung GIO.
Premiului III , precum și cea câştigătoare a Premiului special pentru lucrarea tematică “Cu gândul la România” au primi rucsăcele Digi Mobil, cu rechizite şcolare şi articole sportive.Felicităm participanții celor trei secțiuni ale concursului, multe mulțumiri familiilor și profesorilor îndrumători,sponsorilor, tututor organizatorilor!
Despre „Cunoaşte România!” puteți afla mai multe, aici.

Ecouri în presă, după "Limba română în lume"
2016-06-06
Mulțumim doamnei Smaranda Bratu Elian
pentru articolul publicat în revista culturală bilingvă Orizonturi culturale româno-italiene,
referitor la evenimentul recent organizat la Faculatatea de Litere a Universității din Lisabona, Portugalia.
Puteți citi acest articol aici. aici

Doamna Simona Bratu Elian este doctor în filologie, profesor al Universității din București, membru al Uniunii Scriitorilor, director științific al Centrului de Limbi Străine FIDES, renumit italienist și traducător, autor a numeroase studii și articole de specialitate. Din 2005, alături de Prof. Nuccio Ordine (Universita della Calabria), coordoneaza colecția bilingvă „Bibilioteca italiană”” a editurii Humanitas, colecție distinsă în 2008 cu Premiul Național de Traducere al Ministerului Culturii din Italia. Este inițiatoarea și coordonatoarea mai multor proiecte printre care cel de dezbateri culturale „Serile italiene” și Festivalul național de lectură tânără „Festelettura”. A primit numeroase premii în Italia și România pentru traducere, critică și pentru promovarea culturii italiene. Din 2004 este Commendatore della Repubblica Italiana al Merito Culturale.

„Cunoaşte România” - concurs dedicat copiilor români din Spania
2016-06-01
Departamentul Politici pentru Relația cu Românii de Pretutindeni şi Asociația Rumes Europa din Spania în colaborare cu Institutul Limbii Române din Bucureşti, anunță organizarea Concursului tematic de Limbă, cultură şi civilizație românească „Cunoaşte România”, dedicat copiilor români cu vârste cuprinse între 8 şi 13 ani.
Concursul se va desfăşura în mai multe oraşe reprezentative pentru comunitatea româneasca din Spania: Madrid, Zaragoza, Castellón de la Plana, Ciudad Real, Barcelona, Sevilla, Bilbao, Almeria.
Ediția finală va coincide cu sărbătorirea a zece ani de Limbă, Cultură şi Civilizație Românească în şcolile spaniole şi cu Ziua României.
Departamentul Politici pentru Relația cu Românii de Pretutindeni şi Asociația Rumes Europa își propupn ca prin aceste activități culturale să ajute la păstrarea, afirmarea şi promovarea identitații culturale românesti, să deschidă noi căi de comunicare interculturală şi educație nonformală interactivă dând populației româneşti stabilite in Spania, posibilitatea exprimării cultural- artistice, consolidării interne şi întăririi legăturilor acesteia cu România. Se încearcă, de asemenea, creșterea gradului de intres al populației româneşti în conținutul de elemente culturale, tradiționale şi de civilizație, pentru menținerea, în acest fel, a contactului lingvistic şi cultural cu România.
Organizarea celei de-a IV a ediții a Concursului tematic face parte dintr-un proiect ambițios, inițiat în urmă cu cinci ani, de catre Ambasada României la Madrid, care s-a bucurat de un enorm succes în rândul comunității româneşti.
Pe lângă Concursul tematic propriu-zis de cultură generală: CUNOAŞTE ROMÂNIA, se vor organiza expoziții cu cele mai reuşite lucrări tematice „CU GÂNDUL LA ROMÂNIA,„ şi a unor momente artistice, prezentate de copiii şi artiştii români din Spania, cu titlul: “ROMÂNIA, TE IUBIM”. Activitățile proiectate în cadrul concursului se vor încheia cu o degustare de produse tradiționale româneşti.
Se vor acorda premii şi diplome de participare.

Toate activitățile şi detaliile de participare, bibliografia şi alte date importante vor fi anunțate pe pagina de Facebook, iar la finalul proiectului, întrebările din concurs şi temele interesante utilizate la sesiunile de pregătire vor fi recompilate într-un Compendiu al concursului, intitulat „Cunoaşte România”, ediția a IV-a, 2016.
Concursul este deschis atât asociațiilor de români, bisericilor, cât şi copiilor înscrişi la Cursurile de Limbă, cultură şi civilizație românească.
Pentru detalii, emailul de contact este: cunoaste_romania@hotmail.com .
Gândit şi pregătit special pentru copiii români din Spania, care, aşa cum se ştie, au un contact limitat cu limba română dar mai ales cu cultura românească, acest concurs deschide pentru ei porțile României, pentru ca împreună cu noi, organizatorii, să descopere frumuseţile acestui colţişor din Europa unde au trăit părinţii noştri şi trăiesc încă bunicii, străbunicii, precum şi prieteni de-ai noştri.
S-a pregătit, aşadar, acest concurs pentru copiii români, cu tot dragul şi bucuria de a-i auzi vorbind în limba română, despre țara noastră, România!

Berlin‬, o nouă capitală a filmului sudest-european
2016-05-31
În perioada 26-29 mai 2016 a avut loc Festivalul Filmului Sud-Est European (SEEF) la Berlin, aflat la prima ediție și organizat de Universitatea Humboldt din Berlin. România a participat cu filmul Billion Star Hotel (2016, regia: Alecs Năstoiu, producător: Ovidiu Radian Vasu). Despre prezența acestui film în cadrul festivalului, câteva declarații puteți urmări aici.
Lectoratul de Română de la Universitatea Humboldt, în colaborare cu Ambasada României și cu Institutul de Diplomație Culturală din Berlin, a contribuit la organizarea evenimentelor culturale incluse în programul festivalului.
Lectoratul de Română s-a ocupat de promovarea culturii românești tradiționale atât la standul dedicat cât și la evenimentul Street-Food-Market (29 mai, orele 16-19), organizat la Universitatea Humboldt din Berlin.

Valeriu Stancu
Lector de Limba Română la
Universitatea Al von Humboldt, Berlin, Republica Federală Germania

Sărbătoare românească la Murcia, Spania – 29 mai 2016
2016-05-30 08:00 - 17:00 (Europe/Helsinki)
Cu sprijinul și prin amabilitatea consulatului onorific al românilor din regiunea Murcia, al primăriei din San Pedro del Pinatar, Spania, s-a desfășurat duminică, 29 mai 2016, Ziua Românilor din Murcia, la Centro de Ocio, Tiempo Libre y Artes Emergentes.
Printre activitățile care au avut loc, menționăm expoziții de pictură, spectacole de muzică, dans, degustări din bucătăria tradițională românească.
Și pentru că în curând va fi ziua copilului, cei mici au avut și ei surprize, de care, cu siguranță, s-au bucurat din plin.
prof. Ionela Dojană
LCCR, Spania

Reţeaua Internaţională de Studii Româneşti
2016-05-29
În ultima duminică a lunii mai a acestui an, s-a sărbătorit Ziua Românilor de Pretutindeni. Cu acest prilej, la Universitatea din Granada, Spania, s-a lansat Reţeaua Internaţională de Studii Româneşti. Mai multe despre acest proiect și acestă sărbătoare, puteți găsi aici.
Oana Ursache
Lector de limba română, Universitatea din Granada, Spania

Seminarii de cercetare științifică la Universitatea din Lund
2016-05-26
Lectoratul de limba și literatura română din cadrul Universității din Lund, Suedia a întocmit un proiect de accesare de fonduri de cercetare și călătorie din partea Facultății de Teologie și Științe Umaniste, în scopul organizării unor seminarii de cercetare științifică , la care au fost invitați să participe cercetători din cadrul universităților românești de top. Aceste prelegeri au avut ca rezultat actualizarea datelor referitoare la dezvoltarea studiilor de istorie a limbii române și constituie un beneficiu pentru lectoratul de limba română, pentru masteranzii de la diferite specializări (latină, italiană, franceză, spaniolă) și pentru universitarii Centrului de Limbi și literaturi.
Astfel, au fost prezenți la universitatea suedeză:
– Dr. Felix Narcis Nicolau, Universitatea Tehnică de Construcţii din Bucureşti – cu lucrarea Political correctness and cultural marketing in Romania
– Dr. Iosif Camară, Universitatea „Alexandru Ioan Cuza” din Iaşi – cu lucrarea Blachii ac pastores Romanorum: din nou despre destinul latinei în Răsărit
– Dr. Constantin Ioan Mladin, Universitatea „1 Decembrie 1918” din Alba Iulia – cu lucrarea Considérations sur la modernisation et la redéfinition de la physionomie néolatine du roumain. Deux siècles d’influence française.
– Dr. Gabriela Chiciudean, Universitatea „1 Decembrie 1918” din Alba Iulia – cu lucrarea Le statut de l’écrivain professionnel dans la période d’entre les deux guerres.
Lucian Bâgiu
Lector de limba română, Universitatea din Lund, Suedia

TVRi - despre Limba română în lume
2016-05-19
Ministrul Educației Naționale și Cercetării Științifice, domnul Adrian Curaj a fost invitat în direct, marți, 17 mai 2016, la emisiunea Articolul VII, moderată de Cristina Hillerin, difuzată de TVR Internațional.
Această ediție a emisiunii a fost dedicată, în special evenimentelor recent organizate de Institutul Limbii Române și Universitatea din Lisabona, în colaborare cu Ambasada Portugaliei și Institutul Cultural Român, Limba română în lume și cea de-a șasea întâlnire anuală a lectorilor de limbă română.
Vă invităm să urmăriți înregistrarea integrală a aceastei emisiuni, aici.

Colocviul internaţional „(Im)pudoarea în cultura română“
2016-05-17
La Institutul de Romanistică al Universității din Viena a avut loc în perioada 13-15 mai 2017 colocviul internațional cu titlul „(Im)pudoarea în cultura română“. Colocviul a fost organizat de prof. univ. dr. Michael Metzeltin, dr. Petrea Lindenbauer și dr. Florin Oprescu.
Participanți au dezbătut dintr-o perspectivă contextuală și comparată asupra raporturilor dintre pudic și impudic, rușinare și nerușinare în cultura română. Colocviul și-a propus să aducă în discuţie întrebări precum: Este „impudoarea“ un concept demn de a fi observat, analizat, clasificat? Este acesta un subiect sau o temă destul de „academică“? Este sau nu mai (im)pudică lumea noastră românească decât altele?

Au conferenţiat participanți din Austria, România, Elveția, Olanda şi Republica Moldova: Michael Metzeltin, Petrea Lindenbauer, Mădălina Diaconu şi Florin Oprescu (Viena); Magda Jeanrenaud (Iaşi), Alex Drace-Francis (Amsterdam); Ioana Pârvulescu, Rodica Zafiu şi Liviu Papadima (București); Otilia Hedeşan (Timişoara), Ilie Rad (Cluj-Napoca); Vasile Spiridon (Bacău), Christina Vogel (Zürich) şi Tatiana Ciocoi (Chişinău).
Parteneri în organizarea colocviului au fost Universitatea din Viena, Ambasada României în Republica Austria, Institutul Limbii Române, Institutul Cultural Român de la Viena, Vienna Insurance Group și Societatea Austro-Română.

Limba română în lume – Traducerile care ne călăuzesc: româna la intersecția multilingvismului
2016-05-12 | Universitatea din Lisabona, Portugalia
Universitatea din Lisabona, gazda devenimentului „Limba română în lume –Traducerile care ne călăuzesc: româna la intersecția multilingvismului”
În perioada 12 – 17 mai, Facultatea de Litere a Universității din Lisabona, Portugalia, a găzduit cea de-a șasea întâlnire anuală a lectorilor de limbă română, precum și cea de-a cincea ediție a conferinței dedicată studiilor românești: „Limba română în lume – Traducerile care ne călăuzesc: româna la intersecția multilingvismului„ .
Astfel, în acest interval de timp s-a desfăşurat un ansamblu de evenimente menite să promoveze limba şi cultura română, să contribuie la amplificarea şi diversificarea relaţiilor româno – lusitane în domeniul educaţiei, culturii şi cercetării ştiinţifice.
La reuniunea anuală a lectorilor de limba română din întreaga lume, precum şi la această conferinţă dedicată studiilor româneşti, au participat invitați din ţară şi din Portugalia. Lista acestora este disponibilă aici.
